मधुबनी जिलान्तर्गत बसैठ चानपुरा निवासी अमृता झा केर रूचि नान्हिए टा सँ मिथिला पेन्टिंगक प्रति रहलनि अछि । आरके कॉलेज मधुबनी सँ बीएससी शिक्षा प्राप्त केला बाद अपन एहि रुचिकें व्यावसायिक रूप देबा लेल माया झा केर संरक्षण मे वर्ष २००६ मे मिथिला पेन्टिंगक विधिवत शिक्षा लेलनि । विवाहक उपरान्त दिल्ली प्रवास मे एला उत्तर एहि मे तन्मयतापूर्वक लागि गेलीह आ विभिन्न सरकारी एवं गैर-सरकारी संस्था आदि सँ आबद्ध भ' एकरा विस्तार देबा मे लागि गेलीह । हिनक पहिल जुड़ाव एक गोट गैर-सरकारी संस्था "अपना कोना" सँ भेल जाहि कारणे स्थानीय लोकक बीच हिनक पेन्टिंग बेस पसीन कएल जा लागल । निरन्तरता देबाक क्रममे सरकार द्वारा कला-संस्कृतिक प्रोत्साहन हेतु "दीनदयाल अन्त्योदय योजना"क अन्तर्गत दक्षिण दिल्ली जिला मे स्थानीय जिलाधिकारीक संरक्षण मे संचालित "फ्लैगशिप योजना" सँ जुड़लीह जकर लाभ विभिन्न रूपमे भेट रहलनि अछि, जेनाकि उचित पारिश्रमिक आ दिल्ली एवं लगीचक क्षेत्र मे पैघ सँ पैघ मॉल होइ वा सामूहिक मेला आदि मे निःशुल्क स्टॉलक उपलब्धता आदि ।
 मिथिला पेन्टिंगकें विभिन्न वस्तु ओ विभिन्न आकृति देबाक क्रममे सूती कपड़ा, सिल्क, जूट, कैनवास, लकड़ी, देबाल, डायरी, धोती, साड़ी, पाग, डोपटा, शॉल, चादर, सूट, बंडी, कोट कुर्ता, मास्क, तोरण, विवाह-उपनयन आदि मे प्रयुक्त होमय बला वस्तु सभ पर जेनाकि कोहबर, अहिबातक पातिल आदि, रास, सीता स्वयंवर, विभिन्न देवी-देवता आदिक संग-संग आधुनिक उपकरण जेनाकि लैपटॉप बैग, की-चेन, ज्वेलरी बॉक्स, बुक मार्क्स, ईयर रिंग, कुशन कवर, बैग आदि पर चित्रित करबामे दक्ष छथि ।
 यूट्यूब पर "माई मधुबनी कल्चर (My Madhubani Culture)" नाम सँ संचालित चैनल पर वीडियो सभ सेहो अपलोड करैत रहैत छथि । अपन एहि कला कौशल कें विस्तार देबा लेल सक्रिय रूप सँ अन्यान्य सोशल नेटवर्क जेनाकि फेसबुक, इन्स्टाग्राम आदिक सेहो भरपूर उपयोग कय रहलीह अछि । एहि ठाम हिनक बनाओल पेन्टिंगकें सेहो बेस पसीन कएल जाइत अछि जकर कारण हिनका लेल ई व्यावसायिक प्लेटफॉर्म विक्रयक हेतु सुलभ भ' जाइत छनि ।
 मिथिला पेन्टिंग कला मे निपुण अमृता झा प्रोत्साहन ओ समर्थन हेतु अपन पति प्रफुलचन्द्र झाक विशेष आभार दैत छथि कारण हुनक सहयोगक बले स्वतंत्र निर्णय लैत आगाँ बढैत रहबाक स्वप्न साकार क' रहल छथि । नारी सशक्तिकरण केर पक्षमे हिनक स्पष्ट मत छनि जे जखन आधुनिक समाजमे पुरुष आओर स्त्रीकें समान रूप सँ आगाँ बढबाक अवसर भेट रहल छनि तँ जे महिला जाहि कोनो विधा मे कुशल छथि सएह ल' आत्मविश्वासक संग सोझा आबथि आ अधिकारपूर्वक अपन सपना साकार करथि । 